CELEX: 32013R0736
Language: sk
Date: 2013-05-17 00:00:00
Title: Delegované nariadenie Komisie (EÚ) č. 736/2013 zo 17. mája 2013 , ktorým sa mení nariadenie Európskeho parlamentu a Rady (EÚ) č. 528/2012, pokiaľ ide o trvanie pracovného programu na preskúmavanie existujúcich biocídnych účinných látok  Text s významom pre EHP

31.7.2013   
            
            
               SK
            
            
               Úradný vestník Európskej únie
            
            
               L 204/25
            
         DELEGOVANÉ NARIADENIE KOMISIE (EÚ) č. 736/2013
   zo 17. mája 2013,
   ktorým sa mení nariadenie Európskeho parlamentu a Rady (EÚ) č. 528/2012, pokiaľ ide o trvanie pracovného programu na preskúmavanie existujúcich biocídnych účinných látok
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 druhý pododsek,
   keďže:
   
               (1)
            
            
               Nariadením (EÚ) č. 528/2012 sa ustanovuje pokračovanie vykonávania pracovného programu, ktorým sa systematicky preskúmavajú všetky existujúce účinné látky používané v biocídnych výrobkoch a ktorý sa začal na základe článku 16 ods. 2 smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (2).
            
         
               (2)
            
            
               Článkom 89 ods. 1 prvým pododsekom nariadenia (EÚ) č. 528/2012 sa stanovuje, že pracovný program sa má dokončiť 14. mája 2014.
            
         
               (3)
            
            
               Podľa najnovších odhadov Komisie v zmysle oznámenia Komisie Európskemu parlamentu podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady o umiestňovaní biocídnych výrobkov na trh a ich používaní (3) sa preskúmavanie všetkých existujúcich účinných látok používaných v biocídnych výrobkoch ukončí až 31. decembra 2024.
            
         
               (4)
            
            
               Je preto vhodné predĺžiť pracovný program do uvedeného dňa,
            
         PRIJALA TOTO NARIADENIE:
   Článok 1
   Článok 89 ods. 1 prvý pododsek nariadenia (EÚ) č. 528/2012 sa nahrádza takto:
   
      „1.   Komisia pokračuje vo vykonávaní pracovného programu na systematické preskúmavanie všetkých existujúcich účinných látok, ktorý začala v súlade s článkom 16 ods. 2 smernice 98/8/ES s cieľom dokončiť ho do 31. decembra 2024. Z uvedeného dôvodu je Komisia splnomocnená prijať v súlade s článkom 83 delegované akty, ktoré sa týkajú vykonávania pracovného programu a určovania súvisiacich práv a povinností príslušných orgánov a účastníkov programu.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. mája 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 167, 27.6.2012, s. 1.
   
      (2)  Ú. v. ES L 123, 24.4.1998, s. 1.
   
      (3)  KOM(2011) 498 v konečnom znení.